Mira-Maria Mäkinen sukelsi ystäviensä varoituksista huolimatta etsimään miestä ja pelasti tämän hengen.

Oli helteinen toukokuun päivä. Koulua oli jäljellä toista viikkoa.

Alavudella asuva Mira-Maria Mäkinen, 13, lähti kavereidensa kanssa uimaan kaupungin Harrin rantaan.

Paikkakuntalaiset tietävät, että uimarannalla on äkkisyviä kohtia.

Osa kavereista hyppi tornista, osa oli laiturilla. Mira-Maria pulikoi vedessä.

Uimaan tuli ystäviensä kanssa myös noin 50-vuotias mies.

Mira-Marian kaverit huomasivat, ettei kaikki ole kunnossa. Mies painui pinnan alle. Hän tuli takaisin pintaan, mutta meni sitten uppeluksiin.

Kaverit tajusivat, ettei mies tulee enää ylös. Järven pinnalla näkyi kuplia.

– Yksi kaveri huusi, että mene perään, Mira-Maria kertoo.

Mira-Maria lähti sukeltamaan. Vesi oli aivan mustaa. Rannassa on syviä kohtia. Pohjaan voi olla matkaa pari metriä.

Tyttö tuli pinnalle ottamaan välillä happea. Kaverit laiturilla viittilöivät, missäpäin näkyy kuplia.

Mira-Maria painui taas pinnan alle etsimään miestä. Tilanne tuntui toivottomalta. Miestä ei vain löytynyt.

Kaverit sanoivat Mira-Marialle, että sinun pitää jo luovuttaa. Pohjaan ei voi enää sukeltaa.

Mira-Maria päätti vielä kerran sukeltaa.

13-vuotias Mira-Maria Mäkinen oli uimassa Harrin rannassa Alavudella, kun keski-ikäinen mies painui pinnan alle.­

Hän näki syvällä vedessä miehen selän. Mies oli vajonnut pohjaan, hän makasi naama alaspäin.

Mira-Maria tuli järven pintaan ottamaan happea. Hän ei sanonut kavereilleen, että mies löytyi.

– Suurin piirtein 15 kertaa sukelsin, Mira-Maria muistelee.

Mira-Maria sukelsi takaisin löytöpaikkaan. Hän yritti ensin ottaa miestä selästä kiinni. Hän ei saanut otetta selästä. Sitten hän sai otteen jostakin.

– Luulin, että otin miestä kiinni ranteesta, mutta otinkin kiinni nilkasta.

Tyttö alkoi hinata miestä pintaa kohden. Matka oli pitkä.

– Vedin miestä pintaan. Lopulta en itsekään saanut happea, minulla oli happi loppumassa.

” Vedin miestä pintaan. Lopulta en itsekään saanut happea, minulla oli happi loppumassa.

Mira-Maria ajatteli vain, että on uitava ylöspäin. Hän pääsi pinnalle.

– Huusin kavereille, että se on mun jalassa kiinni. Kaverit sanoivat, että häh. Sitten korjasin, että minä olen sen jalassa kiinni.

Mira-Maria Mäkinen ja äiti Merja Lauttamus-Mäkinen uimarannassa, jossa uhkaava tilanne tapahtui toukokuun helteillä.­

Mira-Maria pyysi kavereitaan auttamaan mies laiturille.

Laituri oli korkealla järven pinnasta. Lapset onnistuivat nostamaan aikuisen miehen laiturille.

Siinä vaiheessa kaksi nuorta naista kiiruhti laiturille apuun. Naiset tuumivat, että mies on kuollut. Toinen nainen löysi pulssin ja naiset ryhtyivät elvyttämään miestä.

Mies selvisi hengissä.

– Oli iso ihme, miten alakouluikäiset lapset pystyivät tähän kaikkeen. Miten he onnistuivat nostamaan miehen laiturille. Mira-Marian jalkojen allakaan ei ollut muuta kuin vettä, Mira-Marian äiti Merja Lauttamus-Mäkinen ihmettelee.

Mira-Marian vanhemmat ja pikkuveli olivat tulleet tyttärensä kanssa rannalle. He olivat lähteneet käymään asioilla. Takaisin tullessaan he pelästyivät, kun näkivät rannassa hälytysajoneuvoja.

– Juoksin kovaa vauhtia rantaan.

Merja Lauttamus-Mäkinen näki, miten kaverit olivat käärineet Mira-Marian pyyhkeeseen.

– Hän oli antanut pelastetulle oman pyyhkeensä. Siellä hän värjötteli kaverin pyyhkeen alla. Hän sanoi, että äiti, ei täällä kylmä ole, mutta minua tärisyttää.

Etelä-Pohjanmaan pelastuslaitoksen palomestari Marko Latvala vahvistaa IS:lle tapauksen. Mies oli vajonnut veteen tuntemattomasta syystä. Nuori tyttö sukelsi miehen pintaan.

Tapauksesta kertoi ensin paikallislehti Viiskunta.